ניר קלקשטיין

ניר קלקשטיין (נולד ב-1973) הוא מיליארדר ויזם ישראלי, מומחה בתחומי הבינה המלאכותית ומדע הנתונים. ממייסדי חברת פיינל ישראל בע"מ, מהחברות המובילות בעולם בתחום המסחר האלגוריתמי, ומייסד מדיאל וקבוצת חברות העוסקות בפיתוח פתרונות בינה מלאכותית בתחום הרפואה. הונו האישי הוערך ב-2022 ב-1.7 מיליארד דולרעשירי ישראל 2022 באתר פורבס.

 חינוך וקריירה מוקדמת 
קלקשטיין הוא בוגר הפקולטה להנדסת חשמל בטכניון ושירת ביחידה טכנולוגית בחיל המודיעין. לאחר סיום לימודיו היה ממייסדי חברת אקספנד נטוורקס, אותה עזב ב-2001 בשל חילוקי דעות עם משקיעים.

 מסחר אלגוריתמי 
בשנת 2001, בהיותו בן 28, ייסד קלקשטיין יחד עם אביו אריה קלקשטיין ונעם שטרן-פרי את חברת פיינל. החברה גייסה בתחילת דרכה פחות מ-2 מיליון דולר תמורת 50% ממניותיה. קלקשטיין פיתח את האלגוריתמים המשמשים למסחר אוטומטי בשווקים פיננסיים, המבוססים על זיהוי דפוסים במחירי ניירות ערך. החברה מתמחה במסחר בתדירות גבוהה (High Frequency Trading) בשוקי אמריקה, אירופה ואסיה. נכון ל-2018, החברה הרוויחה כ-350 מיליון דולר בשנה והעסיקה כ-170 עובדים. החברה דחתה הצעת רכישה של כ-4 מיליארד דולר ב-2014.

ב-2011 הקים קלקשטיין עם ברוך זיו ודני דויטש את חברת מטאולוג'יק שמספקת תחזיות מזג אוויר, וסוחרת באנרגיה ובחשמל על בסיס התחזית.

בשנת 2013 עזב את הפעילות בפיינל.

 פעילות בתחום הבריאות 
 מדיאל 
בשנת 2009 החל קלקשטיין לפתח את פעילותו בתחום הבריאות. הוא הקים את חברת מדיאל יחד עם עופר אריאלי, אורי גבע ועופר פביאן, במטרה לפתח מערכות אלגוריתמיות לזיהוי מוקדם של מחלות. החברה התמקדה בפיתוח כלים לזיהוי מוקדם של סרטן המעי הגס באמצעות ניתוח בדיקות דם שגרתיות.

ב-2013 השקיעה קרן הורייזון של המיליארדר לי קא-שינג 20 מיליון דולר בחברת הבת מדיאל ארלי סיין. החברה חתמה על שיתופי פעולה עם גופי בריאות בעולם, בהם שירות הבריאות הלאומי הבריטי מכבי שירותי בריאות, וקייזר פרמננטה האמריקאית. נכון ל-2019, הטכנולוגיה של החברה סייעה בזיהוי ממצאים אצל יותר מ-300 אנשים, מתוכם כ-50 מקרי סרטן וטרום-סרטן.

ב-2023 פורסם על שיתוף פעולה של מדיאל עם חברת התרופות השווייצית הופמן לה רוש לאיתור חולי סרטן המותאמים לתרופה שפיתחה.

קלקשטיין משקיע בצורה פסיבית בחברות נוספות בתחומי רפואה מתקדמת, כמו בחברת קליר-קאט שעוסקת בפיתוח אבחונים לסרטן השד, לימפו, העוסקת בניסיון למצוא טיפול למחלת אלצהיימר, חברת מדינט לאיסוף מודיעין רפואי שבלטה בתקופת מגפת הקורונה, נוקליאיי לשילוב בינה מלאכותית בטיפול בסרטן. נימביו לזיהוי מוקדם של התפרצות מחלות דלקתיות.

 מכון KI 
בשנת 2019 ייסד קלקשטיין את מכון KI (המכון הישראלי למחקר יישומי בבריאות חישובית), המתמקד בפיתוח שיטות חישוביות חדשניות לניתוח מאגרי נתונים רפואיים. המכון פועל כמוסד פרטי ללא מטרת רווח ומשתף פעולה עם מוסדות אקדמיים, משרדי ממשלה ומרכזי בריאות ברחבי העולםאתר המכון הישראלי למחקר יישומי בבריאות חישובית.

 חיים אישיים 
קלקשטיין מתגורר ברמות השבים נשוי לגלית קלקשטיין ברליצהיימר, דיאטנית קלינית.

 קישורים חיצוניים 

 הערות שוליים 

קטגוריה:מיליארדרים ישראלים
קטגוריה:יזמים ישראלים
קטגוריה:מהנדסי חשמל ישראלים
קטגוריה:רמות השבים: אישים
קטגוריה:ישראלים שנולדו ב-1973